Thor Möger Pedersen (SF), 2011-11-29:
Igen en stor tak for en engageret debat, hvor det er tydeligt, at der er politiske uenigheder og også masser af rum for fortsat konstruktivt udvalgsarbejde.
Jeg kan samtidig konstatere, at der er flertal for regeringens forslag, og det kvitterer jeg naturligvis for.
Debatten har, synes jeg, skabt behov for at opklare visse helt grundlæggende ting vedrørende regeringens politik og økonomiske ambitioner.
Først og fremmest er regeringens position og klare politik at styrke væksten i Danmark og sikre ny optimisme ved at gennemføre en ansvarlig økonomisk politik, der fremmer beskæftigelse.
Dermed også være sagt, at det er en helt vital pointe for regeringens økonomiske politik at skabe nye job og også sikre, at Danmark i fremtiden er et konkurrencedygtigt og stærkt produktionsland.
Det er helt afgørende for regeringen at sikre danske arbejdspladser og sikre gode vilkår for dansk erhvervsliv.
Det fører mig til at understrege, at den stigning i NOx-afgiften, som regeringen foreslår, jo ikke har til hensigt at genere dansk erhvervsliv.
Årsagen til, at regeringen mener, at det er afgørende vigtigt, at det her forslag bliver vedtaget, er, at vi er nødt til at mindske den skadelige luftforurening, som generer rigtig, rigtig mange danskere og særlig de danskere, som lider af astma og andre luftvejssygdomme.
Det er afgørende, at Danmark reducerer sine udledninger af NOx, og der er det også afgørende, at de virksomheder, som har en høj udledning af NOx, påtager sig et ansvar for at reducere udledningerne.
Ellers kommer vi ikke luftforureningen til livs, og alternativet til at gennemføre regeringens forslag er at gøre ingenting og dermed acceptere et alt, alt for højt niveau af luftforurening.
Regeringens forslag sikrer en tilskyndelse til, at de mange virksomheder, som faktisk gerne vil og kan gennemføre reduktioner i udledningen af NOx, rent faktisk får det gjort.
Hele pointen med forslaget er at fremme en mere miljøvenlig og mindre forureningstung produktion herhjemme.
Det er til gavn for miljøet, det er til gavn for luftkvaliteten, og det er baggrunden for regeringens forslag.
Det kan jeg naturligvis kun undre mig over, men vil alligevel knytte et par bemærkninger til det.
Årsagen til, at regeringen i dag har besluttet at fremme et ændringsforslag til dette forslag, hvormed vi udskyder ikrafttrædelsen af NOx-afgiften, er rent faktisk, at vi tager de parlamentariske processer alvorligt.
Vi tager også høringsprocessen alvorligt, og vi tager dialogen med dansk erhvervsliv alvorligt.
Den dialog, som regeringen har haft med mange virksomheder, viser, at virksomhederne rent faktisk ønsker at reducere deres udledninger af NOx.
Virksomhederne ønsker at yde et bidrag til, at vi får en renere luft.
Det har jeg respekt for, det har regeringen respekt for, og vi har derfor også respekt for det konstruktive synspunkt, som mange virksomheder har fremmet i høringsprocessen, og som vedrører ikrafttrædelsen.
Virksomhedernes budskab er, at de har brug for lidt længere tid til at investere i det udstyr, der gør, at de kan reducere deres udledninger og dermed blive mindre ramt af NOx-afgiften.
Det har jeg respekt for, det har regeringen respekt for, og derfor har vi i dag offentliggjort, at vi vil stille et ændringsforslag om en senere ikrafttrædelse.
Med de ord vil jeg igen sige tak for debatten.
Jeg ser frem til en konstruktiv udvalgsbehandling.
Tak for ordet.
Konsekvenserne af det her forslag vil være, at dygtige danske virksomheder får en tilskyndelse til at reducere deres udledninger af NOx ved at investere i udstyr og ved at optimere produktionsprocesserne.
Det er en generel tanke bag regeringens afgiftspolitik, at vi ønsker at fremme en mere hensigtsmæssig produktion, så vi mindsker forureningen og på en lang række andre strækninger også fremmer en energieffektiv produktion.
Det er afgørende vigtigt i den ressourceknappe fremtid, vi går i møde.
Samtidig er det igen vigtigt for mig at understrege, at regeringens politik er vækstfremmende og erhvervsvenlig, og at det er magtpåliggende for regeringen at sikre gode rammebetingelser for dansk erhvervsliv og derigennem også sikre danske arbejdspladser.